b'\n_START_ARTICLE_\nIP-luokitus\n_START_PARAGRAPH_\nIP-luokitusj\xc3\xa4rjestelm\xc3\xa4 on Euroopassa k\xc3\xa4yt\xc3\xb6ss\xc3\xa4 oleva j\xc3\xa4rjestelm\xc3\xa4 s\xc3\xa4hk\xc3\xb6laitteiden ja laitekoteloiden tiiviyden m\xc3\xa4\xc3\xa4ritt\xc3\xa4miseksi. Luokitus kertoo laitteen suojauksen ulkoisia uhkia, kuten p\xc3\xb6ly\xc3\xa4 ja vett\xc3\xa4 vastaan. Luokituksen sis\xc3\xa4lt\xc3\xb6 on esitetty standardissa SFS-EN 60529 (IEC 60529). Erilaisista asennustilam\xc3\xa4\xc3\xa4r\xc3\xa4yksist\xc3\xa4 kertoo artikkeli s\xc3\xa4hk\xc3\xb6komponenttien IP-luokitusvaatimukset._NEWLINE_Merkint\xc3\xa4 koostuu tekstist\xc3\xa4 IP (lyhennys sanoista engl. International Protection, suom. \xe2\x80\x99kansainv\xc3\xa4linen suojaus\xe2\x80\x99), kahdesta numerosta ja lis\xc3\xa4kirjainmerkinn\xc3\xb6ist\xc3\xa4. Ensimm\xc3\xa4inen numero kertoo laitteen suojauksen vieraita esineit\xc3\xa4 ja p\xc3\xb6ly\xc3\xa4 vastaan, toinen numero kertoo laitteen suojauksen vett\xc3\xa4 ja kosteutta vastaan. Suojaustaso voidaan testata vakioiduilla testij\xc3\xa4rjestelyill\xc3\xa4.'